Cinizam kojim je u dijelu domaće javnosti napad skupine navijača na Janicu Kostelić protumačen kao uobičajena forma protesta građana protiv djelovanja nekog političkog aktera zapravo je gori od samog napada.

Naime, svi oni kojima je bilo do protesta, pa i nasilnog, protiv pripadnika aktualne političke vlasti i odgovornih za probleme u hrvatskom nogometu i sportu općenito imali su sjajnu priliku tijekom posljednjih mjesec dana to riješiti s premijerom Andrejem Plenkovićem.

Šef HDZ-a i formalno nadređeni Janici Kostelić posljednjih je mjesec dana krstario Dalmacijom, vodeći žestoku kampanju uoči lokalnih izbora. Ipak, tijekom tih tjedana ne samo da Plenković i bilo koji drugi dužnosnik vladajuće stranke nisu bili izvrgnuti vulgarnim uvredama i prijetnjama, nego je HDZ - stranka koja nosi izravnu odgovornost za sve državne politike - pa tako i sportsku - pobijedila u svim južnohrvatskim županijama i svim gradovima.

U Splitu, domu “potlačenog” Hajduka, gradonačelnik je postao Andro Krstulović Opara, donedavni savjetnik osobe koja je pripadnike te iste navijačke skupine koja je napala Janicu Kostelić nazvala “orjunašima”.

Drugoplasirani je bio lik koji je svojedobno njihova čuvenog lidera i tvorca ideje narodnog Hajduka nazvao “urbanim Jugoslavenom”. Pripadnik Mosta, opcije koja se trudila promijeniti odnose u sportu, pak, u Splitu je na izborima dobio pet posto. Ima li, onda, napad na Janicu zapravo veze sa sportskom politikom? Vrijeme je da se napokon kaže istina.

Svatko u ovoj državi ima pravo misliti što hoće o Vladi i svim njezinim dužnosnicima, uključujući Janicu Kostelić. Svatko ima pravo kritizirati njihov rad, dovoditi u pitanje njihove motive i rezultate. Ipak, sve to mora se raditi u društveno prihvatljivoj proceduri i na društveno prihvatljiv način. U slučaju politike najkvalitetniji način na koji se promjene mogu potaknuti jest na biralištima. Ipak, ako je suditi po rezultatima izbora, svi ti likovi koji su ili sposobni koristiti nasilje protiv onih koje smatraju svojim neprijateljima ili to nasilje opravdavati, istovremeno nemaju niti minimum građanske hrabrosti i razuma da na biračkom listiću zaokruže išta osim poznata tri slova. Zna se koja. Utoliko, napadači na državnu tajnicu za sport nisu nikakvi angažirani aktivisti i borci protiv nepravde, nego po svemu sudeći skupina neodgojenih nasilnika, osokoljenih činjenicom da su im se na suprotnoj strani našle tri žene.

Pokušaj da se tom činu pridaju uzvišeni motivi ili da ga se relativizira nabrajanjem sličnih nekažnjenih izgreda u prošlosti samo će rezultirati novim incidentom, vjerojatno i prije nego što se nadamo.

Na trajektu za Brač dogodilo se nasilje brojnijeg i jačeg nad slabijim i malobrojnijim. Društvo to nikad i ni po koju cijenu ne bi smjelo tolerirati. Ako se to i događalo u prošlosti, neka ovo bude prilika u kojoj ćemo reći dosta. Jednom zauvijek.

Glasnogovornik Torcide: 'Zabrinjavajuće je da se zbog verbalnog delikta šalje na robiju'

O incidentu se oglasio i glasnogovornik Torcide Damir Gruić.

- Naš stav je da je zabrinjavajuće da smo kao društvo došli u fazu da se zbog verbalnog delikta ljudi šalju na robiju! Ako je ovo možda naznaka budućeg ponašanja prema navijačima koji javno iskazuju stavove, možemo samo reći da će se Torcida u budućnosti još i jače boriti za poštenje, ravnopravnost, pridržavanje zakona i transparentnost u hrvatskom nogometu - rekao je Gruić.

- Što se nas tiče, u hrvatskom nogometu nema mjesta za ljude koji se sada tamo nalaze, za Šukera, Mamića, Vrbanovića, Kulušića... HNS se uskladio sa Zakonom o sportu dvije godine nakon što je isti izglasan. Nakon što su se toliko dugo čelni ljudi Saveza ponašali kao da se Zakon na njih uopće ne odnosi, na koncu su to napravili na način da je to samo dok čekaju da se izglasa novi Zakon, kojim će se te stavke promijeniti. Nećemo odustati sve dok ne očistimo hrvatski nogomet - zaključio je Gruić.